khistorydata/jeongjo-sjw-relations huggingface dataset:
정조 14년 · 목
敎曰專輒人臣之極罪往古來今豈有自下發遣金吾郞之事乎昨年擧措雖有慈敎之屢下亦因一邊擧行一邊取稟而爲之言念後弊誠屬難言非不欲以其律勘斷而藉重者慈敎也於是乎却顧忌器之嫌近島薄竄未免旋宥今日禁堂所爲又不近於擅便乎慈敎書下之後謂以惶㥘所致該堂之將欲躬往者是豈成說乎雖卽發覺而中止此蓋昨秋事認爲可爲而然此而尋常看過國綱何所施乎所犯雖有行未行之別其爲罔赦一也强用次律焉逭刑竄而刑具無預待以致不得如格處分至於投竄姑有斟量者前知義禁卽其所向地方免爲庶民事讀諭放送隨往都事姜▣旣施十餘度重棍何足責汰去郊次動駕禁府擧行如是無嚴刑具不爲待令當該官員令該府拿問處之
정조 14년 · 목
批以欲請還宮先爲將順將順之前豈可召接乎
정조 14년 · 강
左參贊金華鎭等上䟲賜批
정조 14년 · 목
批以率來一宿豈或慰心乎況今曉寒江風如此百官軍兵之弊不可不念卿等斯速將順則還宮豈或遲滯乎一向相持豈可成說乎
정조 14년 · 강
司直曺允大等上疏賜批
정조 14년 · 목
批以昨日之來住此處豈爲與共一宿而爲此擧哉爾等止請則卽當還宮否則仍留爾等雖百番排闥決無許入之理斯速退去
정조 14년 · 강
命明日問安藥房外勿爲之
정조 14년 · 강
命兵曹朔試射置之
정조 14년 · 목
因試望敎以不緊矣置之
정조 14년 · 강
命判府事徐命善前領敦寧洪樂性付處傳旨還給
정조 14년 · 목
因傳旨敎以付處不過爲其入房調攝此傳旨休紙還給
정조 14년 · 강
命蔡弘履罪名分揀
정조 14년 · 목
政院以同義禁蔡弘履方在削職啓敎以罪名分揀
정조 14년 · 목
宣傳官具紞以齎奉標信到江華府擧行馳啓敎以雖非發軍本府民丁無非軍兵雖皆常着分立城巒何異於玀列乎昨日兼中軍具埉則以前例爲然爲奏所供不分明事實猶未詳知姑置之矣觀此該府首校取招雖聽首校指揮云而擧行者埉也其在杜後弊重師律之道決不可仍而置之江華兼中軍具埉新留守到任後沙場大張威儀決棍二十度仍充江華城丁軍所謂假中軍韓思遠千總柳瀷韓邦孝或標信遲滯祗受或門不卽開比之兼中軍之一時代察其罪尤有重焉況埉也狎來後渠輩專當擧行乎三人等亦令新留守到任後與宣傳官眼同依再昨先處之類勘律大會民衆回示後決棍三十度亦爲充軍該府先已回示決棍之將官將校別無更問之端放送其中首校加棍十度亦爲降定軍役事分付
정조 14년 · 강
命宣傳官具縉等決棍勘處
정조 14년 · 목
敎曰旣有軍律從事之命排衛尤異於排闥則渠輩若知一分信畏命令之心而嚴加防塞則彼峩冠闊袖之諸臣豈能平步趨入乎渠輩煩籲之心豈異於排闥諸臣而所掌各異師律至嚴則渠輩但當盡渠輩之職責焉敢故縱人出入乎此等處若尋常處之其流之弊誠難言渠輩焉逭當律乎信箭齎去把門宣傳官具縉槍劍率領及作門次知把總成彥霖哨官申純趙㞳金處淳等各其營習陣決棍三十度更當照律勘處以此先爲分付
정조 14년 · 목
具翼善冠袞龍袍乘輿出延生門入靑陽門由永肅門入泰秋門詣璿源殿行禮訖仍詣慈殿少頃乘輿出泰秋門入永肅門由靑陽門入協陽門駐輿召見輪對官還內
정조 14년 · 강
命冬至陳賀權停只進表裏
정조 14년 · 목
禮曹以十六日冬至陳賀適値國忌正日啓請依例退行有是命
정조 14년 · 목
因都總管寶劍望筒敎曰未肅拜及導駕進去人員許遞政官牌招開政差出○以李▣爲分內局提調金魯永權▣爲副總管
정조 14년 · 강
遞刑判趙鼎鎭承旨鄭益祚
정조 14년 · 목
刑曹啓言罪人朴昌任招內家貧母老菽水難繼故長待漢城府書吏差役捧價代行矣所親人等以號牌烙印種種付托故始則轉托府吏依例烙給終因眼慣手熟以瓦片模刻漢字篆形烙出空牌捧價賣食被捉於捕廳曾於甲辰年犯此重罪定配寧遠放還之後糊口沒策又犯死罪依法處置云矣昌任甲辰年以僞造烙印承款而因判下減死定配旋卽宥還有此再犯之擧僞造烙印節次旣又承款請依例結案取招後稟處敎曰所供太不分明推以常情寧有不下一杖以一律自服之理乎揆以事理殆涉不然烙印與印信有異烙印僞造亦爲死律乎凡烙印所踏處非角牌號牌則軍物軍馬與印信僞造同律尤未知其妥當此公事勿施烙印二字之見在律文與否及前以烙印僞造事用律與否該判堂處問啓一有差誤擬律不審之罪烏可逭乎該房知悉擧行○政院啓言問于刑曹判書趙鼎鎭處則以爲大明律只有印信僞造之文而烙印一款雖無擧論大典通編僞造條云僞造號牌者以印信僞造律論臣只知僞造號牌之與僞造印信同律而至於烙印與印信之有間矇未覺察前以烙印僞造事用律與否又未聞之而只以此罪人之甲辰年擬律時以印文未成施以定配之典故認以一罪減等有此徑先擬議之擧不審之罪無所逃云矣敎曰雖以眞箇印信言之僞造者一律僞踏者非一律也烙印雖用印信律號牌與烙印手造之跡終欠分明是僞烙非僞造用僞踏律可也豈可用僞造律乎一律何等至重則如是徑先擬律卿則遞差該律官當用反坐之律而赦令才過今姑參酌各別嚴治問啓之雜以吏讀前所未見捧納承旨遞差
정조 14년 · 강
遞承旨李敏采徐郁修
정조 14년 · 강
命中和府大串坪蘆田還屬內司
정조 14년 · 목
戶曹啓言內需司丁未年移屬鄭房有無土田畓中中和府大串坪所在蘆田及田畓二十結零庚寅自該房買得每年稅錢二百二十兩雜費竝三百兩無弊上納矣丙申以後自本官無端不納必是該色輩幻弄之致御覽成册自本官更爲修上今年條稅錢收捧上送事啓單子判付本事令該曹査問該道草記事命下矣丙申以後不納稅錢之由詳細査問御覽成册修上之意發關該道卽接平安監司沈頤之回移則枚擧中和府使鄭周誠牒呈以爲大串坪蘆田畓本府設邑之初屬之民庫矣庚寅折受於鄭房丙申依前屬之民庫壬寅年自訓鍊都監草記行關打量折受後每年稅錢三百兩上納于訓鍊都監元無稅錢未納之事田畓及蘆田一一打量御覽成册修正上送云故又問訓鍊都監則以爲果於壬寅自本都監筵稟設屯後每年稅錢依數收捧云宮房折受之地丙申以後雖不推尋而訓局之請得設屯殊涉不當御覽成册移送內司原田畓亦爲還屬稅錢直納該司之意請分付訓局及該道允之
정조 14년 · 강
命毓祥宮擧動時斥堠伏兵置之
정조 14년 · 목
因兵曹節目敎以日寒如此斥堠伏兵置之
정조 14년 · 강
命時囚金履喬沈能廸保放
정조 14년 · 목
原春監司尹師國以蔚珍伊川等邑應資落漏人後錄馳啓敎曰口傳下批逐日登聞者輒以他餘各邑待報來陸續登聞計料爲辭卿之綜核迄可休矣若此則將致歲翻此意知悉斯速狀聞此後則待邑報齊到以一度通同條列以聞俾除番番出都以上之弊事令廟堂申飭○申寬碩等十九人單付同知尹景等四十人單付僉知
정조 14년 · 강
召見承旨申耆柳文養兵曹判書金文淳于重熙堂
정조 14년 · 목
予曰昨日慈殿之戒駕卽予誠意淺薄未能仰格之致而但守宮承旨雍容周旋不爲急處奉行故輦輿只至宮門而旋卽還宮誠萬幸矣又命文淳曰再昨動駕時別軍職輩其可成說乎卿宰則以先事之憂遮道爭請容或可也而渠輩焉敢乃爾身爲本兵之長目見此等無嚴之習而不能禁戢此後則惕念以尊紀綱也
정조 14년 · 강
遞承旨徐瑩修以李晩秀代之
정조 14년 · 목
敎曰左副承旨許遞前望單子入之待下批牌招察任
정조 14년 · 목
敎曰命令當信古之哲辟與虞人期獵將適野値雨猶且身往罷之日昨戒駕郊次中路之他使已會之武士終日等待雖因事會之不得不然與初意之開場後往臨異焉揆以信令之意事涉失約一兩日內當召試西北武士柳葉箭一巡受料外在京者因公幹私事上京者幷許赴試令兵曹知悉
정조 14년 · 강
命前參贊宋載經敍用仍任前職
정조 14년 · 목
敎曰言似妄矣無隱中出來同罪者已收敍不可一爲一否前參贊宋載經敍用留窠意在仍任前職待開門牌招察任
정조 14년 · 강
有政吏曹判書吳載純
정조 14년 · 목
以曺允大爲吏曹參議洪秀輔爲大司憲李太亨爲校理李晴爲副校理閔昌爀爲修撰崔顯重爲副修撰李義行爲禮曹參判
정조 14년 · 강
重推吏曹判書吳載純
정조 14년 · 목
敎曰近來銓法不古激揚二字擔却一邊若有以言獲罪屢靳點下隨窠首擬雖或爲開言路之一道今則反是作宰不治罪犯賣鄕而每政首望有如獎直酬勞者然魚用謙所坐之如爰辭如繡啓雖未的知伊時御史亦與出道有異而設令數爻相左用處非私其爲犯禁一也有何可獎可酬之端番番不捨政政必擬果何所據乎銓官事極爲駭然當該堂上爲先從重推考
정조 14년 · 강
命同義禁蔡弘履罪名分揀
정조 14년 · 목
政院以弘履方在削職啓稟敎以罪名幷分揀
정조 14년 · 강
命排闥入庭三司亟施不敍之典
정조 14년 · 목
敎曰古人雖有牽裾斷鞅排闥之事牽亦有許多般斷亦有許多般排亦有許多般雖在倉卒煩擾之時紀綱不可不顧再昨出宮時大臣閣臣之遮道爭請也一隊弓鞱之輩雜入其間行言責之事在其時出令不過郊館之行也大臣卿宰雖非言責異於庶僚先事之慮亦或一道而渠輩焉敢若是無嚴乎兵判才已拿入以警其不能檢飭之罪而渠輩尋常處之國綱之外大有關於後弊兵曹拘留別軍職等幷令兵判郊館開坐時重棍仍送禁府勘以當勘之律以聞雖以昨日排闥時事言之晩後光景駭瞻極矣直逼大次簷階之前其時雖有卿宰竝施付處之命而係是行不得之擧則反涉戲劇傳敎雖不書出仍以置之其可曰有堂陛乎沫血二字雖聞於史乘喧嘑衝突團成搏鬪庶僚雜於卿宰之上求之故事寧有如許前例乎其中亦豈無具眼者竊嘆其擧措之顚錯乎旣不得一一追査勘罪則不能董察之罪宜責言責論思之臣昨日排闥時入庭三司亟施不敍之典
정조 14년 · 강
命五衛將洪聖禧官職更勿擧論
정조 14년 · 목
敎曰五衛將洪聖禧事不獨無嚴而已難免巧之一字渠亦士夫所爲如此寧不痛惡乎絲綸不欲迫切雖不索言而渠旣着署渠旣照檢伊後擧措萬萬如何比之朴萬瞻之純然豈不爲罪人乎於渠固不足深責仍而置之使渠長此等伎倆於事爲雖欲爲人得乎以官職爲名者更勿擧論事分付兵曹及各軍門
정조 14년 · 목
敎曰翰林啓辭事終陟如何惟二去甲戌年有之其前例豈可取用乎設有可言之事以執藝之義擧筆欲效不忘規諫冒昧陳疏可也焉敢爲此無於例之擧乎其時翰林竝削職不能檢飭之右位亦爲罷職
정조 14년 · 강
命京畿前監司金憙仍任
정조 14년 · 목
敎曰昨以江華兼中軍具埉事令守臣擧行而更思不必付之該府令兵判進詣郊館開坐大張旗鼓威儀擧行後草記千總及假中軍下送本府亦近苟艱兵判與本道觀察使眼同亦於郊館決棍回示至於充軍役等事付之本府事分付回示之律卽回示三軍之意也若非軍兵之齊到殊乖制律之意畿營管下軍兵年來新作哨者亦不少以此聚待擧行事分付本道監司不可不備員向來事處分果出於空其營之意六易監司亦屬當念前監司金憙仍任除朝辭卽爲擧行前佩密符仍佩事成送有旨卽遣宣傳官齎傳
정조 14년 · 강
秋曹以擊錚人原情覆啓
정조 14년 · 목
該曹啓言昨日動駕時擊錚人鳳山郭始復妻許氏則以爲其夫以田沓事與車履遠相訟於刑曹自官推捉之際其媤母執其夫不放則曺隸突入裂破其夫之衣冠竝與其媤母敺打大抵本事干涉於洪守榮而堂上則洪最榮之妻娚郞廳又是切親之間故爲慮擊錚使不得呼籲乞蒙明決事也本訟則係是四件之外而肆然鳴金萬萬無嚴原情內辭緣置之許女請照法嚴勘敎以爲親母上言亦可謂之四件外事乎訟理之如此如彼姑捨是本事則戚里家田土也堂上則戚臣之妻娚也況縱隸於外邑任其行惡乃爾以卿曺右袒僚堂之心猶不敢全諱事實曰以所着之笠毀損則其所作拏足爲明證老婆之爲其子挽救之際致傷勢所固然不致命幸耳大抵近來無論此戚家他戚家騰揚太過肆氣之漸每切隱憂際此聞此以洪最榮之無識麤悖心常悶然者決知有干囑至於乃兄不但在外任頗以畏愼最榮焉逭其罪乎此等豪橫之習須從露處這卽嚴懲舊戚里之不悛者新戚里之學習者亦庶知戒赦令才過十分參酌洪最榮爲先削其職名拔之起居之列以慈宮謙德敎戒何等申復而渠之姓名以此屑越之事上下於似此文書尤豈不痛憤乎至於西堂之頻除詞訟以其初除時不無名稱故也後叨不及初叨治聲變爲疵政果然有此僨誤惜其家老純善太柔不能束子弟本曹參判金魯永令該府施以受托聽訟縱隸虐民之律雖以卿言之眞所謂草綠一色而莫念瓜田之嫌顯有掩覆之跡莫嚴者議讞而阿好如許極爲駭然卿則罷職本訟令海伯嚴査狀啓該隸令海伯刑推嚴囚以待處分事分付又啓言擊錚罪人金判同以其父萬弼依例加資事特蒙天恩矣所供如此請上裁敎以營題足爲證左取考京在帳籍草記此後以老職當入見漏事擊錚者自本曹先考帳籍實則除刑推捧供措語修啓違錯則依例刑推捧供事知悉擧行以亞堂言之名出於呼籲者原情設令事實相左理當自引況身在一曺借口僚堂難掩幻互之跡而晏若無所干循例着名於參坐之席以此啓目無難登徹放恣莫甚參判金魯永可謂兩罪俱發此罪幷以勘律之意分付該府出納之際不能據理退却致煩辭敎當該承旨爲先從重推考
정조 14년 · 강
命前宣傳官具命德等仍任
정조 14년 · 목
敎曰宣傳官未差之代前宣傳官具命德李性林罰已行矣仍任柳漢源洪棆趙恩錫隨窠次次仍任
정조 14년 · 강
有政吏曹判書吳載純參判閔鍾顯參議曺允大
정조 14년 · 목
以李鼎揆爲大司諫李周顯爲執義趙錫穆爲司諫李鎭宅爲掌令申▣宋俊載爲持平朴師默朴孝成爲正言尹羽烈爲副校理申馥爲修撰趙鼎鎭爲刑曹判書李達觀爲通津府使李萬運爲江華經歷朴宗岳爲知義禁
정조 14년 · 강
命當該承旨査出罷職
정조 14년 · 목
義禁府以前知義禁鄭好仁江華府免爲庶人啓敎以其時傳旨意謂卽爲啓下紛擾中閪失今日始因言端覺得而原傳旨公事軸旣不見在則必是政院之閪失當該承旨査出罷職
정조 14년 · 강
召見全羅左水使趙㠎于重熙堂
정조 14년 · 목
予命㠎曰戰船之修葺松田之禁斷着意爲之
정조 14년 · 강
命大司憲洪秀輔上疏還給
정조 14년 · 목
敎曰病旣如此解官可便調治其餘云云豈煩辭敎本職許遞原疏還給
정조 14년 · 강
命戶曹參判李敏輔刑曹參議姜彝正上疏幷還給
정조 14년 · 목
敏輔疏略曰日者隨駕江郊滿庭崩迫慈敎荐下職兼金吾者不容逡巡臣亦偕右僚而馳出津頭當其蒼黃未遑奏聞固爲罔赦之案而畢竟右僚被譴臣則只解兼任在臣私義宜受同被之罰伏乞一體勘律敎曰官人刑人之司首堂皆主通塞與議讞次僚與聞而已凡有責罰首堂重勘則次堂之坐律例在輕典其時事實非不照燭處分亦非不裁量則豈敢爲此替當之擧反犯侵官之嫌乎況雖曰同行出謀與先發皆由首堂則朝家刑政當務核實雖在倉卒悤遽之際施措豈可混淪鶻突乎由前由後此疏之捧入烏在乎惟允之意該房承旨從重推考原疏還給○彝正疏略曰伏見鳳山許安鳴金回啓傳敎下者有首亞堂處分之命臣滿心惶恧不知措躬之所也大抵此訟苟究其罪臣實爲首乞施當律敎曰妹夫所爲妻娚不知佐貳所爲亞僚不知乎掩耳偸鈴跡不光明取捨自有商量者訟理之曲直事實之主客卽有司之事其間豈煩辭敎乎原訟之署決在於三堂亦非不知則焉敢張皇自引於近來酬應煩擾之時乎然獨令行公太近迫束本職許遞原疏還給
정조 14년 · 강
遞承旨李晩秀以洪文泳代之
정조 14년 · 목
敎曰左副承旨許遞○因承旨有闕政事取稟敎以前望單子入之待下批牌招察任
정조 14년 · 강
命擊錚原情依畿營啓本啓目
정조 14년 · 목
敎曰近來擊錚原情之十之八九爲猥濫幷付裁抑之科一依該曹草記施行如是之際奸弊又出雖以鳳山女人原情事言之所謂草記截去頭尾猶以不見頉極意容計此後猥濫拔去之類依畿營啓本例以啓目爲之先以勿施之意措語踏印外行列錄各人原情無或刪去字句事分付該曹以懲欺蔽之習
정조 14년 · 강
命前司諫許晊禁推分揀
정조 14년 · 목
因傳旨敎以分揀
정조 14년 · 강
命禁府待日暖開坐
정조 14년 · 목
因判義禁韓光會牌不進啓稟敎以如許囚徒喫苦風寒不足爲軫念耆耄判堂今日極寒豈令出牌開坐乎此啓辭勿施待日暖量其筋力出仕開坐事分付在囚中衆所共知實病年老人保放
정조 14년 · 강
命日寒如此刑曹時囚卽爲放送
정조 14년 · 강
命西北別付料軍官試射明日爲之
정조 14년 · 강
有政吏曹判書吳載純參議曺允大
정조 14년 · 목
以李度默爲大司憲金翰東爲校理申馥爲副校理權坪爲副修撰李鼎運爲兵曹參判○因宗廟提調望筒敎以宗廟事體至重資雖至於正卿除非淸顯履歷不敢擬入自是銓格則近來雖不極擇豈可以未經吏曹未通經筵之單嘉善諸人擬於三望乎況宮署提擧則近以正卿中最崇秩者極擇擬望本署提擧豈敢如是乎吏曹判書吳載純爲先從重推考參議官亦爲推考此望筒更爲擬入此後各別嚴飭又因刑曹參議望筒敎以昨年效勞特除都正伊後一不檢擬屢煩筵敎亦依舊勿論銓格自銓格筵敎自筵敎況其地閥何官不做陞資之擧反爲久滯之端前都正李昌會此窠擬入待點下牌招察任又因監察望筒敎以不過微罪當初特敎亦以原居之在水原豈可仍令落仕前監察李福休仍任不可一爲一否吳參簷見窠收用都事姜▣之代昨日提敎之下尙不差代旣知傳旨之其時紛擾中混入於休紙而豈可空然留窠乎銓官推考今日政以落仕最久人中擬入
정조 14년 · 강
命阿耳等鎭作爲久勤窠
정조 14년 · 목
兵曹啓言阿耳加德神光平南等四鎭事問于左議政蔡濟恭則以爲今此變通實爲便好以四窠爲定宜矣云矣大臣之意如此四鎭邊將作爲久勤窠請定式允之敎以至於神光平南在遞付之輩所失不過遞付窠之不付亦有異於實職之無故作散然此輩之不得守令察訪者以此窠爲歇脚之所今若移此屬彼近於五月爐渠輩求之雖不渴急失之能無悵然乎且以設官之本意言之久勤差送之法百年前後新創之事也遞付之式不知爲幾百年此所以草記批答之姑爲留中者也大抵許多窠陞作之後窠窄安得不然及今變通在所不已阿耳加德事依施古群山之爲邊地誠如重臣言不緊甚矣水操則虞候往領亦無不可安興之還作亦近銷刻而罷鎭時大臣筵稟定式未知爲可民弊旣如許窠闕欲厘正何嫌銷刻兩窠亦爲還作久勤窠又若萬戶事卿之筵奏甚有意見此則更爲指一草記
정조 14년 · 강
命時囚放送後還囚之弊嚴禁
정조 14년 · 목
刑曹以時囚李信民等放送啓敎以當寒放囚出於欽恤之美典則所謂拘留之類不但法外不入於放送中其可成說乎此後無敢如前因日寒放送者過後還囚之弊亦爲嚴禁從當時送廉問以考其擧行勤漫萬一違令堂上重勘之外入直郞廳先汰後拿下吏刑配以此批答亦令政院載之該房故事
정조 14년 · 강
御春塘臺行西北別付料試射試官金文淳徐有大鄭觀輝朴鼎明
정조 14년 · 목
具平戎服乘輿出延生門詣春塘臺降輿陞座試官以下行禮訖別付料兵房以下應射訖宣傳官李檍曰前江華留守申大升前禁軍別將白東俊有記過待令之命故今方待令矣予曰城頭排立在留守上來之後前留守與中軍經歷幷分揀出送至於白東俊屢日闕外待令足當五六度棍治亦分揀出送承旨柳文養曰驥顯之承旨除授旣命置之且當初無發配事則今此前承旨三字放還二字恐不可矣予曰前承旨三字抹去放還二字以區處改書文養曰驥顯之疏是何等凶疏而今此傳敎中以扶植萬世之大防爲敎然則驥顯卽無罪案矣予曰以後之不虞改書讀之文養曰此傳敎臣何敢讀奏乎予曰一二句語旣改書且傳敎中以天經地義言之則承旨何可覆難乎仍命兼春秋頒布宣傳官徐有和曰宣傳官具縉記過待令矣予曰拿入命宣傳官曰向日排闥時非但卿宰雖輿儓下賤莫不願回駕則宣傳官亦當有同然之心而汝則旣受信箭出而把門職掌各異只當牢守而已且卿宰若抵死以入則死傷雖不可不顧而名曰把門或外面而立或却顧而退殆若故縱終至攔入師律何等重大而汝敢若是乎卿宰雖幸其排入而豈不曰軍律之不嚴乎以此以彼汝則不可尋常處之而殿庭非刑獄之地使兵判嚴棍三十度汝其知之予曰頃者兵郞白慶楷有記過待令之命矣宣傳官何不提稟乎予曰當該宣傳官記過仍命宣傳官曰汝罪汝當知之自昨秋已知汝奸惡之習且有記過之命則卽當待令於殿庭近處矣何敢偃然自在於金虎門外乎仍命依法決棍七度後使之出付兵曹乘輿入延生門還內
정조 14년 · 강
掌令李鎭宅疏陳民隱諸條賜批
정조 14년 · 목
疏略曰臣本鄕居也以稼穡爲業而牛者農之本也挽近以來守令邊將皆設屠肆至於土豪吏校無難打殺若此不已則勢將至於絕種而後已矣元朝乃歲首名節也朝家之弛禁出於同樂之意而三日之內屠殺者不知其幾千馱則其爲農民之害大矣嚴立科條一切嚴禁乃生射之一道也噫戎兵有國之大政而軍籍則皆是老弱虛錄居半軍器則無非破物閪失太半此不可不一番厘正者也民生之難支莫還上若也鄕吏倉卒潛入庫中分二石而爲三石以塵土虛殼雜之其散穀之許多據此可知及其還給之際不問虛實惟以石數勒給此弊不禁則精擇之還穀適足爲倉蠹之肥而已民生之受害姑舍緩急之費何以爲之乎伏乞諒察焉批以勿煩附民隱軍政還弊許令廟堂稟處
정조 14년 · 강
命前別檢宋翼魯投之絕島
정조 14년 · 목
敎曰天經地義之常則便不容權之一字臣下專輒於理逆於義悖其罪一罪其律極律一有干犯實涉罔赦昨秋禁堂事尙何言哉牽於藉重戒存忌器近島薄竄未免纔發旋宥此固出於爲所重之嫌勝於爲方來之慮而其漸豈直曰霜將氷而已乎哉中夜無寐每一念至不覺蹶然起者屢矣伊尹聖人也霍光忠臣也遇變處變寧或遺弊於後世然猶莽操懿溫逞凶於篡竊之謀輒以伊霍爲禦人之口實況我國素稱前例之國此路一開後之效今者以某時有某例援而倣之恣其凶肚則今日諸臣雖欲萬被鈇鐵將何以贖其罪乎此所以裁酌於義理輕重之際昨年卽釋禁堂歸重於目下之所重而近日特擢言者慮患於不虞之未然者也此而曰不可而爭執則是豢養莽操醞成懿溫罪有浮於以賊貽君苟有知覺孰敢容喙乎然而除命之姑寢而以前承旨使之乘馹還鄕者處分誠非悤遽中激惱之擧也筵臣之不解裏面權衡者昨筵有云云更以掖庭署司謁別給馬牌馳送領付意在信令而遂初旣不以文跡昭示朝紙則外庭何由知之事近苟且殆不光明玆以義理頭腦處分委折敷示若此令諸臣曉然知申驥顯區處之事實因此而有付說者掩庇匪類之一宵小不忍其顚沛近於婦人之仁甚非生道殺人之意且於日前江舍住宿之夜細敍積歲鬱陶之戀也奏對初言先及於宋翼魯之尙今假息渠在蒙被惡名爲不瞑之恨云云聞來予始恍覺前日之過事周遮反忽明好惡之義卽以從當備說本事以暴無係關之實情答之知翼魯者及今抵以重辟可以伸全恩之本心可以杜邪徑之竇不復爲怪鬼之徒搜弄之資大抵翼魯之丙申間從奸吏潛行千金之賂伊後所爲言之醜也賂物之還給厥吏一按可知然而翼魯則隱然有所結到處宣洩畢竟無聞知之事爲世指點語到是事渠輒涕泣滂滂惟願亟行査治此在丁酉戊戌間事而在其時則不欲以鄙悖瑣屑之事言於廷臣一味不聽到今厥事添渠死案渠以冒此罪目謂死不得爲潔鬼其言切矜其情切悲一翼魯何惜之有哉以此以彼如許匪類不以法從事予何其辭其責乎前別檢宋翼魯特貸一律投之絕島俾斷宵小輩構釁而窺隙禍人家國殘人骨肉之謀惟玆處分之一絃一韋夫豈一時驟思亦可謂永有辭幷令知悉
정조 14년 · 강
御熙政堂行抄啓文臣課講試官吳載純李秉模
정조 14년 · 목
予曰日寒知此講員二員式輪回進講○因尹光顏講義居首榜目敎曰講義異於面講連次居首賞除非特敎則前此皆勿論而此人經義自中翹楚況周易諸卦條問之難解者一一敷對積成一大卷豈比於一時面講乎依面講居首例捧傳旨
정조 14년 · 목
以李彥祐爲校理韓光植爲修撰洪良浩爲知經筵
정조 14년 · 강
命奉朝賀趙暾逝單依例擧行
정조 14년 · 목
原任直提學李秉模啓言故奉朝賀趙暾以逝單未及啓下致賻等節不得擧行而此外亦有逝單之未及入徹者云幷依例施行之意請分付從之又敎曰聞禮判言近來卿宰侍從身死別致賻不爲擧行者多云擧條批答雖令皆卽如例爲之本家之不卽枚報該曹者亦過矣令該曹無或如前之意申飭
정조 14년 · 강
命安廷善沈能廸罷拿柳耕重推
정조 14년 · 목
原任提學吳載純啓言今番課講龍岡縣令柳耕居不禁推安廷善沈能廸居不以何律勘處敎以抄啓文臣課講連七次居不安廷善連五次居不沈能廸依定式爲先罷職令該府拿問處之連三次居不柳耕今番則參酌爲先從重推考
정조 14년 · 목
因囚單子敎以日寒如此放送
정조 14년 · 강
命十二月十三日宗廟臘享親祭
정조 14년 · 목
敎曰柑製今日通方外試取當親臨試官擬入儒生則弘化門外卽爲整齊事分付成均館
정조 14년 · 강
御明光門設柑製仍行科次試官鄭民始洪良浩徐浩修李洪載鄭大容李益運徐榮輔沈象奎
정조 14년 · 목
敎曰日寒如此今日柑製親臨時布帳外軍兵只以金虎銅龍門集春營軍除營直出用出番將官勿令替代槍劍軍置之挾輦軍以軍餉色集春門入直軍爲之副輦置之事分付○具翼善冠袞龍袍乘輿出延生門詣明光門降輿陞座敎曰試官洪領敦寧代韓光會鄭昌順代鄭民始爲之予曰試官班以光德門外爲之予曰儒生來會幾人乎承旨申耆曰五六十人云矣予曰此科隨其貢果之入來後設行故本是不時出令致而未及待令乎同成均金文淳曰或買試紙或待同接故如是矣敎曰試官韓光會曺允大病代徐浩修權▣爲之又敎曰試官洪良浩李洪載鄭大容沈煥之加差予曰大司成入來乎承旨柳文養曰以身病不得入來云矣予曰大司成許遞試官以下行禮訖以萬邦黎獻共惟帝臣爲賦題宣傳官徐有和曰有一士子帳殿咫尺肆然橫竹事甚可駭何以爲之乎予曰停擧也宣傳官李檍曰二所巡將金龍瑞尙不受牌請記過予曰置之斯速催促敎曰柑製居首三中一生員李廷顯直赴殿試之次三中幼學李素直赴會試三下一進士徐俊輔給二分三下生員李顯東洪大協幼學任顯常各給一分次上幼學尹愼生員吳慶遠金處巖幼學朴宗喆各紙一卷筆二枝墨一笏賜給又敎曰入格儒生明日待令
정조 14년 · 강
遞承旨洪文泳李益運以李儒敬洪義榮代之
정조 14년 · 목
敎曰左承旨左副承旨許遞前望單子入之待下批牌招察任
정조 14년 · 강
召見入格儒生及兵曹判書金文淳于重熙堂
정조 14년 · 목
予命文淳曰久勤邊將事果何以定之耶文淳曰姑未停當矣予曰從速停當後草記
정조 14년 · 강
拜蔡濟恭爲相
정조 14년 · 목
敎曰鼎席一空已至多日廟務之委積猶屬節目間事國體朝象寧容一味若是大臣之責任在於君德之成就其言雖近臆逆其心出於無隱前左議政蔡濟恭敍用又敎曰前左議政蔡濟恭復拜相職又敎曰左議政兼管諸司都提擧之任幷仍任
정조 14년 · 목
敎曰前言豈有深意乎卿則效知無不言之義予未能言無不從予方自咎何有於卿然卿之一箚再箚至於三箚一節深於一節無意於將順此則卿之不知予甚矣旣往何須云云目今中書無視之大臣庶務委積朝象叢脞此時此任寧或一味瘝曠況今臘日大享將躬薦于太室誓戒在不遠駿奔之節卿先董正卿須安心勿辭卽日入城仍卽肅命事承旨傳諭期於偕來又敎曰左議政偕來承旨右副承旨進去
정조 14년 · 강
園所火巢定界命差員擧行
정조 14년 · 목
敎曰園所火巢當初定界果軫民弊未免草草所見圓好然後道路亦得均適卿依向筵下敎與差使員眼同定界形止狀聞事下諭于水原府使差員以振威縣令差定擧行事亦令畿伯知悉
정조 14년 · 강
遞承旨洪義榮以洪文泳代之
정조 14년 · 목
敎曰偕來承旨許遞前望單子入之待下批牌招察任
정조 14년 · 강
前承旨洪義榮以左議政蔡濟恭附奏啓
정조 14년 · 목
書啓以爲臣奉聖敎往諭于左議政蔡濟恭處則以爲臣席稿旅次日夕所願惟在遄被當律千萬夢外忽承復拜相職之命恩敎誕降承宣儼臨臣不勝慚恨之至雖然臣之難進之義己痼之疾有非書啓所可悉謹當構上一疏以翼俯賜遞免而而臣旣承偕來之命故姑爲仍留敎以大臣以陳疏附奏勢將待宣批更事敦迫而鼎席之久曠有關朝體旣敍復收之後出而視事不可暫時遲延爾須更傳虛佇之意
정조 14년 · 목
因刑曹坐不坐單子敎以拿處亞堂許遞今日政差出○以柳河源爲掌令崔重圭爲持平李晴爲校理金方行爲修撰權▣爲刑曹參判左議政蔡濟恭單付○因順天府使望筒敎以糴政方張此時不可遞易旣用承傳姑勿出代順天前府使仍任○再政以徐鼎修爲大司成
정조 14년 · 목
戶曹以祿俸終不領受啓敎以更爲輸送
정조 14년 · 강
命西水羅權管以伐登萬戶相換差送
정조 14년 · 목
兵曹啓言阿耳等四鎭邊將事更爲草記事命下矣萬戶中移作久勤窠他無可合處只有西水羅權管一窠陞爲萬戶恐合事宜而該鎭在於江海初交之處極是要衝之地不可以久勤差送以宣薦遞付窠中伐登萬戶相換請以爲差送允之
정조 14년 · 강
命果川治道工費從所入會減
정조 14년 · 목
備邊司啓言果川新作路治道之役關問道臣矣卽見京畿監司金憙所報則枚擧果川縣監洪大榮牒報以爲本縣新作路役處三四日內庶幾畢役而每年修治永使果民專當則誠有偏勞之歎自明年以後南泰嶺治道分定隣邑幷力修治事永爲定式則可爲除弊未了役處及橋梁隱溝竝以募軍例給價使役則亦爲息肩之方爲辭矣未了處募軍給價以此分付至於南泰嶺治道分定隣邑事不可許施之意請分付敎以以果邑至殘之力今番致道不但力鉅工繁因前伯之知委矇矓以治旣修改爲云今年工費須拔例劃給官無自費之弊民有蒙惠之道況畿營之措置物力所以備園幸之需以此嚴飭該道勿拘新定之式一從所入會減至於來頭治道用隣邑民丁事決難許施爲果民不顧隣邑之弊可乎以此意分付
정조 14년 · 강
命義州府尹徐邁修平安監司沈㶊之施越俸之典
정조 14년 · 목
政院啓言表文事體何等至重而舊本自灣府上送時只以褊裨齎來極爲駭然矇然捧納大是不察當該公事提調該道臣竝從重推考該府尹本院請推外無他罰何以爲之敎以自京齎去時非使臣則齎表官也該府擧行之如許極爲駭然事屬罕有之例不善周旋雖似公罪事體之關係莫重不可只令兵判棍治該裨而止該府尹徐邁修罷職道臣越俸一等初則認以有司堂上之知而不請罪欲爲處分聞其事實該院事似然堂上勿推○兵曹啓言表文陪來軍官捉致問目則所供內初以定差員齎奉上送矣未及發程之前承文院關文適到自灣府陪奉以來事知委故依關辭齎奉上送云矣敎以觀此裨供灣尹事亦不可專諉之不察該院關文中自灣府陪來云云定差員自在其中然以其有自灣二字有此擧行之做錯然則罷職過矣該府尹爲先越俸五等設令關辭分明爲道臣者一邊枚報一邊定差員可也豈敢任其灣府所爲乎道臣加施二等越俸之典該裨放送大抵事關體貌雖細事不可闊略況外方體貌尤有自別者乎孰云該伯稍解事例乎令廟堂行會嚴飭
정조 14년 · 강
命姜世揆權熻拿處放送
정조 14년 · 목
敎曰當該戶工曹郞廳拿處○因囚單子敎以放送
정조 14년 · 목
兵曹啓言光陽縣監張宅基等各杖八十收贖請施行允之敎以尹光顏元永胄尹芮基功減一等金就大功議各減一等李禹圭議減一等
정조 14년 · 강
宗廟臘享時省牲器命親行
정조 14년 · 목
因禮曹磨鍊啓稟敎以親行磨鍊
정조 14년 · 강
宗廟臘享時永寧殿命遣大臣行祭
정조 14년 · 강
王大妃殿進御加味正氣散一貼命煎入榻敎也
정조 14년 · 강
命十二月十三日中宮殿誕日陳賀只進表裏
정조 14년 · 목
因禮曹磨鍊啓請也
정조 14년 · 강
左議政蔡濟恭疏辭中書之任賜批
정조 14년 · 목
疏略曰臣所犯者臆逆之罪也所被者薄罷之罰也舁還畿甸以畢餘景區區此願神明所監照拜相之命何爲而降也此固臣命卒之秋也謂之何哉輔相之任興替所係而臣之尸素中書焂已三載朝象泮渙民生困瘁早宜斥退以幸民國況今其罪已著其職已罷而掩覆有若薄物細故上而累則哲之明下而致物情之駭臣之憂歎奚直爲一身之狼狽也且臣近値冬候宛轉旅次百病侵凌萬無起動之望乞寢復授相職之命批以卿於臆逆二字不思懲羹之戒反更以沒形跡無幾微方來未然之過慮隱度若是其煩縷者切爲卿深慨之卿自卿予自予卿月斯邁予日斯征區區此心屋漏在彼夫豈有多語疏中附陳誠如卿辭遜之說殊庸悶慮調息之節旅次齟齬必不若卿第須安心勿辭卽日入城俟少間出肅仍命此批答更以偕來承旨傳諭期於偕入
정조 14년 · 강
判府事李福源從縣道上疏賜批
정조 14년 · 목
批以向者江行豈出於獲已卿亦未免隨衆有此云云儘非所期於如卿宿德耆艾者予所施措之得宜卿之疏擧之不得宜不待頻複之諭自有不泯之公眼公論予誠不愧不怍今年冬寒挽近初見卿近日凡百若常否還朝不必冒寒登程須俟歲後稍暄時爲可卿子檢校直閣李晩秀趁卿生朝下送此擧出於體下之意亦或諒悉耶仍命此批答遣史官傳諭于李判府事
정조 14년 · 강
遞承旨李儒敬以徐鼎修代之尋遞以李鼎運代之
정조 14년 · 목
敎曰偕來左承旨進去偕來進去前承旨退去偕來進去承旨許遞前望單子入之待下批牌招察任又敎曰左承旨實病供劇非可論云許遞前望單子入之待下批牌招察任
정조 14년 · 목
以李秉喆爲獻納鄭萬始爲副校理尹序東爲修撰李洪載爲大司成
정조 14년 · 강
以蔡緯爲兵曹參判柳文養爲參議
정조 14년 · 목
敎曰兵曹堂上前望單子入之待下批牌招察任
정조 14년 · 강
遞承旨李鼎運以李洪載李益運爲承旨
정조 14년 · 목
因政院伴直無人啓稟敎以偕來承旨許遞與未差之代前望單子入之待下批牌招察任
정조 14년 · 강
前承旨李儒敬李鼎運竝以左議政蔡濟恭附奏啓
정조 14년 · 목
儒敬書啓以爲臣奉聖批往諭于左議政蔡濟恭處則以爲臣瀝血陳章恭俟兪音卽者承宣傳宣聖批聖恩隆摯不知何以爲報第伏念臣之妄懷過慮言不知裁之罪益無所逃依前俟勘云矣敎以卿何邁邁乃爾城鑰爲卿姑留近侍送自直次以若眷遇有若恩禮行不俟駕卽卿目下眞境不在多言卿須體悉事更以偕來承旨傳諭期於卽日入城仍與隨往京第明當更有敦勉矣○鼎運書啓以爲臣奉聖諭往諭于左議政處則以爲侍臣衝夜來臨宣之以恩綸而城鑰之姑留旣出常格臣是何人當此禮遇今方扶病還入城闉云矣
정조 14년 · 강
命金世龍崔載圭賞加
정조 14년 · 목
全羅右水使卞至健以拯活人命良人金世龍等褒賞一款令該曹稟處馳啓平安監司沈㶊之以拯活人命折衝崔載圭等賞典令該曹稟處馳啓幷敎以大抵拯活人命其功甚重加資之典法意亦好然而虛實相蒙屑越無比數十年來拯活賞典可謂無端廢却已違存羊之義反涉因噎之歎此所以向有申飭者觀此狀辭實情若此邑報可徵何惜一資亦何待回啓幷特施賞加之典以示朝家重人命之意事回諭
정조 14년 · 강
命義州金明著勘治令該曹關問
정조 14년 · 목
平安監司沈㶊之以義州人金明著上言勿施其罪狀勘治馳啓敎以令該曹關問其時灣尹中可處論理回啓
정조 14년 · 강
命平壤囚康乭男稟處後決放
정조 14년 · 목
刑曹啓言平壤囚康乭男之獄更加嚴訊期於取服之意請分付道臣敎以更令推官別出意見反復於貌稽言聽之際如得一分疑端卽爲論理報來後狀聞後稟處後仍卽決放俾免獨漏之歎事分付道臣
정조 14년 · 강
王大妃殿進御加味正氣散命依前方一貼煎入榻敎也
정조 14년 · 강
重推吏曹參議曺允大
정조 14년 · 목
吏曹啓言宗廟朔祭獻官前承旨李鼎運塡差請付軍職敎以偕來進去之承宣差祭前所未聞身在偕來所亦豈齋宿乎當該銓官從重推考其委折令政院査實以啓以參判差祭使卽齋宿後受香也
정조 14년 · 강
命慈殿誕日陳賀照例擧行冬至進表裏以親行磨鍊
정조 14년 · 목
禮曹啓言今十一月初十日王大妃殿誕日陳賀時應行節目請令各該司照例擧行從之敎以內外命婦朝賀依近例權停又啓言冬至陳賀只進表裏事命下矣令該司官員躬親進排事請知委從之敎以以親行磨鍊
정조 14년 · 강
以李益運尹行任李洪載爲承旨尋遞益運以曺允大代之前望也
정조 14년 · 강
命前吏曹參議曺允大罷職吏曹判書洪良浩越俸
정조 14년 · 목
政院啓言景慕宮親祭祭官單子進幣瓚爵官奠幣瓚爵官皆以爵酒官書入莫重祭官單子有此做錯請當該吏曹堂上幷從重推考敎曰灌瓚事體何等莫重則如是誤書極爲未安該吏所謂年前口傳下敎云云萬萬無據司謁或承宣設有誤傳宜卽警咳而襲謬書入寧有如許道理乎當該堂上罷職大享諸事冡宰主之況本曹之事乎判書洪良浩越俸一等次堂從重推考該房承旨之無一言捧入亦爲從重推考
정조 14년 · 강
兵曹以景慕宮擧動時軍兵磨鍊稟啓
정조 14년 · 목
該曹啓言今初七日景慕宮擧動時以何營軍兵隨駕何營軍兵留陣而禁軍及馬步軍幾番幾哨磨鍊乎敎以訓局步軍十哨馬軍三哨爲先後廂禁軍三番隨駕御營廳留陣
정조 14년 · 목
毓祥宮擧動時軍兵節目不善磨鍊也
정조 14년 · 강
左議政蔡濟恭陳疏辭職賜批
정조 14년 · 목
疏略曰臣之情蹤豈有重入城闉之理而十行綸綍之宣曲示禮遇之意感激流涕顚倒承命雖曰身不自有寧不忸怩且況癃殘賤軀耐不得凝沍束帶赴朝難以時日爲期孤恩負罪生亦何爲乞削臣職改卜賢德批以過矣過矣無用深看君相雖曰一體特指大義然耳如五官七情之所欲而生於形氣之私者莫或苟同而沕合焉卿欲同而合之其勞且無效殆有甚於反鑑而索其明向批中兩自字有甚棄而外之底嫌乎而征而邁之喩紫陽九淵之膠漆黏好交際猶用之一言而蔽之曰過矣過矣無用深看云爾卿須諒之勿辭安心卽起視事仍命此批答仍令偕來承旨傳諭期於偕入
정조 14년 · 강
命關西流民奠居嚴飭
정조 14년 · 목
賑恤廳啓言西北流民搜訪還送各該本道領受後令該廳草記分付事命下矣更取自各道隨所得還送狀與各其邑還接報來之數相準則平安道尙無還接形止報來矣合而觀之各道領受與還接之數多倍簁於領付與還送之數者似是宣傳官備邊郞下去時沿路流丐自願隨往者與各處流民之不由狀報聞風自歸之致而當初因傳敎領付及自各道搜送之數則初無逃失減縮敎以春初領還後還接形止該道皆已報來關西之尙無皀白者豈非始勤終怠乎似此登聞之事乃爾則自下擧行之節以稍登而弛心可以推知況道內數邑今年穡事未免獨歉乎又況當年昨年還上幷督之際亦豈更無流離之患乎尙今不報采之道伯爲先推考幷與至于今遲滯委折使卽首實狀聞今冬道內各邑以土着居民爲名者雖一夫一婦遷徙則無論道內他邑與他道他邑若有是弊該守令侍從曾經閫帥人則拿來令王府決杖其外文蔭武守令邊將卽自巡營拿致決杖今方分淸南北又分中山江邊又分豐歉各異處或遣繡衣或遣宣傳官或遣備邊郞以考其營邑勤慢民生奠居而昨年該道守令邊將之被拿遞罷項背相望也如是之際受困者小民今番則特軫弊不得不敷示別送廉行之由知此先甲之令萬一有故犯者不用心者焉逭加等之律乎令廟堂拔例措辭嚴飭道帥臣處
정조 14년 · 강
命視事頉稟後勿如是
정조 14년 · 목
因視事頉稟敎以近來視事無端不稟今忽入頉稟何也後勿如是
정조 14년 · 목
因吏曹參議曺允大牌不進敎以每政必以違牌爲事極爲駭然京職如厭之欲往外邑乎仁川府使除授當日辭朝時任府使遞付京職近來遞付之弊以司果磨勘永不擧論於實職流來銓格雖曰掃地以有實職者公然爲無故作散之人而不以爲難事之無謂莫甚於此此後遞付必以實職移付雖無口傳之命以口傳擧行雖有承傳之積滯亦必先用遞付然後用承傳如是而又或違越政院察勘事載之該房故事以存銓曹舊規
정조 14년 · 목
以李貞運爲副修撰李勉兢爲大司成○因平市令望單子敎以何官不宜久任而況廟宮官員乎陞六之時因此窠仍用詞訟亦有筵敎則吏判之每政輒煩移職果何意義判書吳載純從重推考此望筒勿施更爲擬入
정조 14년 · 강
以姜命吉爲仁川府使
정조 14년 · 목
因仁川府使曺允大肅拜單子敎以亭午除拜過申入來旣厭京職又厭外官何也極爲駭然此單還給施以不敍之典其代令該曹口傳差出承傳承傳豈有若此承傳功勞功勞豈有如渠功勞漣川一擬以其太殘姑置伊後尙不擧論首醫姜命吉見窠擬入仍令當日辭朝
정조 14년 · 강
命宣傳官講射均劃以待親試
정조 14년 · 목
因宣傳官射會單子敎以計劃不遠來月等講射皆於不多日內畢試而一次則留置以待親試依各年已例而只以單一人爲居首次磨勘之習年前已有嚴飭今年亦果以同劃之人多數待令乎設或行首生疏未及聞知尙餘數次使之均劃以待親試事令該廳首知之此後以此載之謄錄若不以多人均劃等待則當依昨年下敎處之亦令廳首知悉
정조 14년 · 목
因玉堂牌招入直啓辭敎以差祭玉堂許遞政官待開門牌招開政
정조 14년 · 강
命吏曹參議曺允大越俸一等
정조 14년 · 목
政院啓言査問于吏曹參議曺允大則以爲享官實差有頉則以預差改付標自本曹擧行故李鼎運除拜承旨之後意謂以預差改付標忽伏承嚴截之敎臣始知有草記之擧矣蓋祭官付軍銜草記每多本曹循例爲之初不來告堂上故臣雖不得聞知何敢諉諸下吏云矣敎以下吏之不告堂上先呈草記雖曰曺中謬例莫重獻官以不爲齋宿在偕來所之人不卽改付標甚至有夜中付軍銜之草記當該堂上越俸一等享吏嚴治事分付
정조 14년 · 강
罷雲館提調吳載純洪良浩職
정조 14년 · 목
觀象監啓言本監日課單曆張每月入節日若在旬前則例必曰初幾日而今番春夏六朔入節皆在旬內當書初字闕而不書進上供上件及其餘公私件當盡爲改印而頒曆日子迫頭無以及期莫重曆書有此疏誤臣等惶恐待罪當該曆官等請令攸司科治敎曰卿等罷職以存敬授之意赦令才過該官令該曹參酌嚴杖懲勵雖以重其事之意如是處分至於改刻一款未必爲然旬前之書初字自來義例本非不刊之式無關於曆法與節候且不過單曆凡例張尤有間於大文之誤書改刻一款安徐以已印出本封進頒賜
정조 14년 · 강
以鄭民始爲藝文提學口傳也李洪載爲吏曹參議前望也
정조 14년 · 목
敎曰初十日王大妃殿誕日陳賀時致詞當爲代撰藝文提學未差之代令該曹口傳差出待下批牌招察任以民始批下又敎曰景慕宮冬享大祭時奠幣瓚爵官當以曾經三銓人塡差吏曹參議前望單子入之待下批牌招察任以洪載批下
정조 14년 · 강
敍侍從堂上堂下違牌坐罷人
정조 14년 · 강
遞判義禁李命植判尹李致中
정조 14년 · 목
政院以命植不爲出肅請推考敎以與判尹許遞今日政差出
정조 14년 · 강
有政吏曹參判閔鍾顯參議李洪載進
정조 14년 · 목
以李▣爲吏曹判書洪義浩鄭大容爲承旨許晊爲司諫洪檍爲刑曹判書徐浩修爲漢城判尹韓光會爲判義禁金文淳爲內局提調柳誼爲副總管趙㠎爲全羅左水使
정조 14년 · 강
遞漢城判尹分內局提調徐浩修承旨鄭大容以具㢞爲判尹趙瑍爲分內局提調口也傳洪義榮爲承旨徐瀅修爲分承旨竝前望也
정조 14년 · 목
浩修以閣臣守宮大容在外幷許遞
정조 14년 · 강
詣毓祥宮齋宿
정조 14년 · 목
具翼善冠袞龍袍乘輿出協陽門降輿乘輦出敦化門至鍾街敎曰與齋所爲咫尺之地毓祥宮展拜後詣延祐宮次詣宣禧宮展拜百官行禮置之宣禧宮展拜路由大門外便路以此分付又敎曰內殿擧動例無屛門把守而明日慈殿坤殿出還宮在予還宮之前則屛門把守乍設乍撤擧行爲難見今士女觀光者甚多自今日至明日還宮時屛門把守一竝除之各廛門及道傍人家亦爲洞開事分付該營該府至工曹前路敎曰觀光者雖令勿禁白衣人橫過於旗鼓之前寧有如許紀律兵曹判書金文淳記過禁軍別將白東浚汰去事過後令該營決棍至毓祥宮洞口降輦乘輿領敦寧洪樂性柢迎路左召見於輿前人宮門降輿入小次少頃就板位展拜入廟內奉審省器詣奉安閣展拜奉審仍詣省牲位省牲乘便輿詣延祐宮展拜乘輿出宮門詣宣禧宮展拜行奠酌禮訖入齋室召見閣臣及兵判守禦使敎曰雲劍總管或先或後略無統紀而下輦之後門外喧譁亦不能禁止兵判擧行極爲慢忽推考仍遞金文淳兼帶藥院提調前望入之以鄭昌順批下乘輿出宮門還詣毓祥宮齋室
정조 14년 · 강
遞承旨李晩秀以徐鼎修代之
정조 14년 · 목
以宣禧宮奠酌禮時捧爐不善擧行也
정조 14년 · 강
敍前判書吳載純洪良浩
정조 14년 · 강
遞刑曹判書洪檍副總管李敏輔以金思穆申瞮代之竝前望也
정조 14년 · 목
刑判有實恙總管李敏輔本職戶曹參判而慈殿動駕六曹堂上不可不備員故竝許遞思穆瞮以前望批下在外騎堂亦許遞命入前望待下批牌招政院以思穆方削名仕籍啓敎以蕩滌敍用
정조 14년 · 강
敍前大司成李勉兢等
정조 14년 · 목
前大司成李勉兢前參議丁範祖前校理李貞運鄭東觀李彥祜金啓洛金方行成種仁李太亨前修撰朴宗來尹序東朴奎淳沈能翼前執義宋銓前司諫李殷模竝敍用
정조 14년 · 강
親行毓祥宮冬享
정조 14년 · 목
時至具翼善冠袞龍袍詣版位行再拜禮詣盥洗位盥手三上香祼鬯奠幣進饌訖行初獻禮大祝待敎沈象奎讀祝文訖亞獻官左議政蔡濟恭終獻官昌城尉黃仁點行禮如儀行飮福望燎禮禮畢還齋室○敎曰是歲是月是日是宮是享卽體先朝出天之孝思慶今日符甲之洪休誕育聖躬之功之德蓋肇於此維予遡源追本之念何以記之贈領議政崔孝元家今日遣禮官致祭本家人之勝冠者皆令待令前兵使崔朝岳前水使崔景岳作散已久陞品職竝卽爲調用閑良崔廷岳三營中勸武崔允慶相當職差送本宮守僕等令該曹米布從優題給事知守僕帖加太廟事知守僕米布亦爲從優題給宮屬亦爲米布題給事分付
정조 14년 · 강
遣承旨馳詣昭寧園奉審摘奸
정조 14년 · 강
慈殿中殿詣毓祥宮行展拜禮
정조 14년 · 목
慈殿乘輦由宣政門出敦化門中殿乘輦隨之予具翼善冠袞龍袍乘輿出宮門由神武門出光化門降輿入幕次命隨駕百官預爲序立慈殿駕將至先廂訓局將官有不去牽夫者敎曰雖以所重令勿下馬其心猶應不安況將官之不去牽申飭何如則尤豈敢如是乎該將官捧現告重繩主將亦有不能檢飭之罪訓將徐有大記過慈殿駕過柢迎百官亦爲柢迎命承旨柳戇先詣監煎慈殿進御湯劑以進少頃中殿駕過予乘輿由光化門出神武門還詣毓祥宮慈殿中殿已詣宮內矣行禮時至展拜如儀○敎曰本宮次知中官守直中官半熟馬一匹賜給
정조 14년 · 강
陪慈殿還昌德宮
정조 14년 · 목
慈殿乘輦出宮門中殿乘輦隨之予乘輿出宮門入神武門駐輿召見前兵使崔朝岳等詣文昭殿舊基展拜乘輿至衛將所命景福宮衛將從願收用守門將施賞乘輿出光化門降輿入幕次慈殿駕至出幕次祇送百官亦爲祇送中殿駕過少頃乘輦進發至把子橋忽有人持一莖三十六穗之粟投呈於駕前承旨尹行任以雜人之攔入衛內請罪兵判訓將及駕後挾輦將官敎曰兵判爲先從重推考訓將以將官騎馬事才已記過而衛內又有此犯科不可記過而止爲先越俸一等挾輦將官令該營決棍汰去考喧都事拿問重勘由敦化門入協陽門還內慈殿中殿由宣政門先已還內
정조 14년 · 강
遞承旨柳戇洪義浩以金光默李益運代之前望也
정조 14년 · 강
遣吏郞摘奸諸執事淸齋
정조 14년 · 목
以景慕宮冬享在再明
정조 14년 · 강
以吳載純爲分內局提調口傳也
정조 14년 · 강
黃海監司李時秀以海溢被災民戶還上停退數爻馳啓
정조 14년 · 목
狀啓以爲謹以判下辭意卽爲謄布於被災諸邑先以德意布諭後災民當納還上使之限折半停退○海州被災民一百二十七戶當納還上各穀三百五十六石三斗六升六合折半停退一百七十八一斗八升三合延安被災民二百六十戶當納還上正祖五百七十二石三斗折半停退二百八石十六石一斗五升平山被災民七十七戶當納還上各穀二百六十一石五斗九升折半停退一百三十石十斗四升五合白川被災民三十三戶當納還上正租八十一石七斗折半停退四十石十一斗安岳被災民五戶當納還上三十二石折半停退十六石金川被災民十二戶當納還上各穀七十六石八斗五升折半停退三十八石四斗二升五合長淵被災民十四戶當納還上各穀九石十一斗五升折半停退四石十三斗二升五合都已上被災民五百二十八戶當納還上各穀一千三百八十九石九斗五升六合折半停退六百九十四石十二斗二升八合
정조 14년 · 강
詣景慕宮齋宿
정조 14년 · 목
具遠遊冠絳紗袍乘輿由永淸門出明政門降輿乘輦命兵判金文淳進前敎曰昨日別雲劍不成貌樣自前雲劍排望除非宗親都尉卽曾經兩銓文任亞卿則必以曾經吏參經筵者擬入近日此法漸壞苟然充數此後則各別擇差以遵古規文淳曰可擬者數少故每未免苟簡矣予曰每每疊擬有何不可不但此事卿之擧行事事可駭駕後咫尺之地閣臣承史上馬之際跟隨下隸恣意喧聒莫非卿不職之致若自禁軍別將各營千把總以下嚴加申令則自當靜肅卿身居本兵不敢發一號令於諸將官如是而何能立紀綱乎今日若又如前當先自卿決棍惕念擧行可也出弘化門百官爭上馬塡聒命東班押班監察李仁達拿處予謂承旨尹行任曰堂上軍職班甚零星捧袖擧案與進不進擧案相準書進而不參班者一竝拿問嚴勘而亦令廟堂覈出軍職之無端懸病及書進而不隨駕者除老病及衆所共知實病外一一草記論罪可也作門有喧聲命兵判拿入作門哨官禁喧郞廳嚴加申飭至景慕宮門外降輦乘輿詣齋室門外降輿入齋室改具冕服就版位行禮詣廟內奉審仍省器還入齋室改具遠遊冠絳紗袍詣省牲位省牲訖行肄儀祭官拜禮不知儀敎曰周禮有九㩮自古伊然況朝儀享儀尤有自別雖非無於禮而義起之事時王之制不可不遵況自在先朝以朝服祭服拜禮無得用擧手加額之衍文俗習俾復翼如之儀飭敎不趐嚴截近來亦以此事申飭何如而莫重肄儀且是親臨則焉敢龍謬乎當該押班監察汰去此後申加嚴飭予謂行任曰陪祭諸臣如有不爲隨駕徑詣班次者竝令自現行任承命回奏曰徐瀅修尹東晩孟至大李虁等竝不隨駕而徑詣云矣敎以竝拿問嚴處謂行任曰其中徐瀅修以乃叔之姪乃兄之弟安敢若是近來渠家盛滿故專不小心若爾耶其所痛駭有倍他人命承旨使備邊卽傳于判府事徐命善曰卿在時任時檢飭班行何如而卿家人有此犯科此亦卿家盛滿之故也又命銓曹徐浩修父子兄弟勿爲檢擬官職還入齋室親押香祝通禮引儀俱不待令行任啓請重勘敎以左右通禮罷職東西唱引儀汰去令該曹口傳差出其中東唱引儀任藗則不但今日不卽待令昨日臚唱大段失措此後參上廳薦永勿擧論事分付仍敎以近來鴻臚廳薦多不擇人所謂贊儀全沒嚴畏不能秉公或因時宰分付或因自中顏面被選之人類多雜亂其令吏判取鴻臚薦記卽爲付丙十分精擇以直合御前唱者更爲修正薦記又敎曰日寒若此年老及身病人皆令勿參享班命承旨申耆與景慕宮令黃基厚直長徐洛修奉事李義雲進前予曰月課果不廢而修掃等節亦爲各別申飭乎基厚等對曰如例擧行不敢少懈矣敎以聞昨日動駕時禁衛營武郎廳不呈該營軍兵饋粥草記使他將校替行極爲駭然卽爲査實降付御營廳別武士出送留陣此禁將不能擇人之致兵判自是本兵差出該營郎廳未爲不可各別擇差該郎廳現告卽李晉秀也以李檍代之○備局啓言今日動駕時西班除年老實病衆所共知情勢及在外者外金履素尹尙東李邦榮姜游柳焵李昌漢尹㬦或懸病或書進而不進請竝拿問嚴處允之敎以捧供査勘○敎曰親享事體何等嚴重而老病外無端不參卿宰堂上侍從論罪大臣雖已草記旣書進字無端不參之人尤爲駭然竝令政院捧現告拿問處之其中有實職不參人加等嚴勘
정조 14년 · 강
命判府事徐命善勿待命
정조 14년 · 목
政院啓言卽者中樞府錄事來言判府事徐命善以爲嚴敎之下闔門震懍進伏金吾門外恭俟鈇銊之誅云矣敎以勿待命事遣史官傳諭
정조 14년 · 강
遞承旨李益運洪義榮以柳文養申耆代之前望也
정조 14년 · 목
益運違召義榮有頉竝許遞
정조 14년 · 강
以崔廷岳單付部將口也傳
정조 14년 · 강
命兵判嚴治駕前投呈粟穗之民
정조 14년 · 목
兵曹啓言昨日還宮時有人持一莖三十六穗之粟投呈於駕前事未前有萬萬駭然環衛將領雖自政院請罪處分已下而厥漢則不可仍置請令攸司照法嚴勘敎以民習可駭卿其嚴治
정조 14년 · 강
命訓鍊大將徐有大越俸五等
정조 14년 · 목
訓諫都監啓言依政院所啓批旨挾輦把總李琦鉉哨官李商一決棍十五度汰去敎曰左右列各異則混同勘罪不但儱侗況駕前旣有區別記過之命則尤何敢混勘乎卿於近日小心之心漸不若前所謂紀律掃地無餘昨日柢迎版位上降立之時卿營將官牽馬戛前橫過寧有如許紀綱此猶不足作門駕側閣臣承史輩所騎之塡聒不能禁止如許訓鍊大將今始初見行路衛內之不能整肅特次第事而擧動之際顚倒又若此此等草記豈可例批乎捧納承旨先爲推考卿則更爲越俸五等後復若此小則拿入大則決棍斷當不饒貸以此知悉
정조 14년 · 강
命考喧都事李承薰公罪照放
정조 14년 · 목
因考喧都事李承薰拿處傳旨敎曰旣與單身呼籲有異所謂一莖三十穗之封裹恰如上疏樣則此而不禁極爲駭然民習不但可駭名以考喧不能嚴飭今日內各別勘律區別功議減等以公罪草記照放事分付○禁府以李承薰杖一百當爲收贖而功減一等杖九十以公罪收贖啓允之
정조 14년 · 강
親行景慕宮冬享大祭
정조 14년 · 목
時至具冕服詣版位行再拜禮詣盥洗位盥手三上香祼鬯奠幣薦俎官戶曹判書鄭民始進饌訖行初獻禮大祝待敎沈象奎讀祝文訖亞獻官左議政蔡濟恭終獻官昌城尉黃仁點行禮如儀行飮福望燎禮禮畢還入齋室改具遠遊冠絳紗袍出齋室乘輿出宮門外降輿乘輦由館峴至泮宮前路降輦乘輦引儀請侍臣上馬予謂承旨申耆曰侍臣班次例在駕前則今皆安往而無一人見在者乎詳問以來耆回奏曰諸侍臣已至弘化門外下馬云矣予曰閣臣隨駕者爲誰耆曰直閣徐榮輔隨駕待敎沈象奎詣侍臣班云矣予曰諸侍臣竝令進前査問其徑往委折以奏耆回奏曰問于諸侍臣則以爲有林哥書吏謂有侍臣節次除之之命如是知委故先詣云矣予曰名以侍從反欲委罪於下吏如許奏對可謂貽羞莫甚更爲詳問耆回奏曰更問於諸臣則以爲昏謬顚錯致有此屢詢之嚴敎惶恐不知所達云矣予曰內閣玉堂引陪及兩司所由喝導竝移送兵曹決棍嚴懲仍命兩司長官皆當隨駕以侍臣之爭先徑往至於許久駐輦更爲招來之境如許事例於前有之與否詳問之耆啓請參班侍臣推考敎曰此豈但前所未聞之擧乎未至文廟前下輦所爭先徑往至弘化門外下馬已久下輦所侍臣上馬贊請也駐輦殆過食頃近日三司雖不若古人自有禮都監下吏之提醒則雖欲不待駕前呼唱先爲乘馬勢誠不得由而爲此無前之擧以致百官軍兵觀瞻之駭惑其中必有造計者安知非年少率錯之待敎所倡乎以念舊之意雖不得不除此職慮之已久矣然此則雖近於臆料而內閣視三司職愈淸地愈比則三司雖欲占便內閣豈可效尤由前由後急於自解而求其說其可得乎且況下問之後委罪於所謂林哥書吏如許奏對貽羞莫甚待敎沈象奎爲先刊去閣銜令該府嚴問口招三司諸臣亦爲削職一體捧口招以聞入弘化門降輦乘輿入永肅門還內
정조 14년 · 강
命兵判拿問禁喧郞朴命燮尋分揀
정조 14년 · 목
還宮時侍衛爲禁喧郞廳所遮截不得連續前進命兵判拿該郞廳朴命燮以入嚴問其委折兵曹啓言朴命燮處拿入嚴問則所供以爲喧譁紛沓每在攔後而深夜動駕或有人馬衝突至近喧聒之慮以愚迷所致不能區別混同禁止至於駕後侍衛之不得連續前進罪合萬殞云矣敎曰卿以駕後侍衛目見無例之擧是卿自敎爲萬萬駭然一二步絕阻猶且隨現痛治爲其禁喧遮截駕後以致深夜駕後數十間無端空曠之事如卿者爲兵判之時除後廂然後可以愜意郞官何罪該郞分揀卿爲先記過
정조 14년 · 강
罷大司憲洪檢職
정조 14년 · 목
敎曰以導駕進去目見侍臣徑往之擧無一言執論況以如許格例有無令政院問于長官乎初犯不言之罪更有冒據之嫌所當置對査處而悶其年老姑且參酌大司憲洪檢罷職
정조 14년 · 강
遞承旨徐鼎修尹行任以洪明浩李敏采代之前望也
정조 14년 · 목
鼎修行任有實恙故幷許遞
정조 14년 · 강
飭燕貿藥料眞品購來
정조 14년 · 목
敎曰藿香卽茶飯之劑雖無飭敎御用事體自別固當購納眞品而前此申飭何如則今番貿來之品又復若前如許醫官不可不嚴加重治以存國綱聞使臣言病不省事所謂購貿非渠自辦云故今姑參酌未勘方泰逵爲先刊名內醫院無一言捧納之提調爲先從重推考以卞觀海之癡濫今行藥料之不能誠心購貿雖已知之其在無棄物之意宜有申加提飭以此傳敎行會下去使行處藿香等諸種萬一如前無實使行還渡江時大會行中諸人卽其灣上決棍三十度仍充沿江把防卒如是申飭之後使行拘於顏私一有顧護正副使難免重勘各別嚴飭
정조 14년 · 강
減承旨洪明浩兼帶春秋之任
정조 14년 · 목
檢閱洪樂游疏陳應避之嫌乞遞敎以承旨兼帶春秋減下原疏還給
정조 14년 · 강
推刑曹判書金思穆承旨李敏采
정조 14년 · 목
原春監司尹師國狀啓以爲蔚珍前縣令李東榮各穀之未捧者謂以已捧磨勘前會案其罪狀令攸司御處刑曹請東榮移禁府處之敎曰已勘處之事又爲回啓當該堂上推考捧納承旨亦爲推考
정조 14년 · 강
施舊安陵碑閣領役人賞典
정조 14년 · 목
咸鏡監司李文源以舊安陵碑閣改建時領役將校朴亨茂酬勞之典令該曹考例稟處馳啓敎以依例加資事回諭敎旨亦爲成送
정조 14년 · 목
時分承旨徐瀅修孟至大尹東晩副司直李虁徑詣東班監察李仁達以出宮時班次不整副司直金履素尹尙東李邦榮柳焵李昌漢尹㬦以動駕時或懸病或書進而不進副司直洪秀輔鄭煥猷申尙權李家煥睦萬中尹弼秉柳甲基呂萬永韓鼎運李義綱李濟萬以親享時無端不參沈象奎申光祐宋景煥趙鎭宅李百亨徐有鍊李東埴柳師模張至冕鄭履綏李錫夏李尙度李義鳳金熙采李龜雲以侍臣陪鑾時徑往竝拿處敎以時囚金履素尹尙東李邦榮李昌漢尹㬦中衆所共知實病人先放送後草記又敎曰時囚中洪秀輔老病可知放送後草記○禁府以時囚金履素尹尙東柳焵李昌漢有實病放送啓又啓言姜游方在利川地請依例拿來敎以旣稱在外然則何必拿來乎
정조 14년 · 목
該府啓言時囚申光祜宋景煥趙鎭宅李百亨徐有鍊李東植柳師模張至冕鄭履綏李錫夏李尙度李義鳳金熙采等草供以爲侍臣上下馬節次自有應行之體例不待贊請徑先下馬未免班儀之錯亂惶悚震越云請上裁敎曰班儀何等嚴重而徑升徑降自行自止執法之地先自壞法卽還本班之際以致駐輦移時其爲貽羞淸朝孰甚於此道傍士庶之觀瞻羽旄者謂朝廷有法從乎否乎此已不可使聞且下輦之所卽文廟洞口也顧名思義尤豈不寒心昨日參班侍從諸文臣可謂聖廟之罪人設如所供禮吏誤以上下馬除稟傳呼陳列班次自有五禮儀所載不易之信地則駕未到文廟前路侍臣之徑詣闕門亦禮吏之所敎乎因渠輩之徑往自駕前至紅馬木其間絕阻無一人儀衛苟究其罪合置重典削職薄勘失之太寬卿等以此知悉照律以聞又啓言沈象奎草供以爲陪鑾之時亂次徑行此殆死期將迫天奪其魄無知妄作陷此大戾涕泣求死不知所達至於林哥下吏事初未嘗奏對云矣請上裁敎以所供專事漫漶如許供招豈可捧入況口招異於原情則不以言語捧之有違格式卿等爲先推考渠供中諉罪於所謂林哥下吏事如是極口發明而及其結辭又沒着落特敎嚴問之下豈可以如許喋喋喃喃欲巧反拙之說登諸奏御文字乎當該執筆都事爲先拿問勘處待朝開坐更爲捧供除尋常各別究覈期於得情
정조 14년 · 강
判下刑曹擊錚人等原情回啓
정조 14년 · 목
政院啓言刑曹郎廳來言再昨日動駕時擊錚人等所當卽爲捧供而連値齋日限內不得捧供待無故日擧行云矣敎以皆於今日內捧供以別單書入○該曹啓言擊錚人德山幼學南奎明原情以爲渠七代祖買得蘆谷一局於朴混處六七代墳慕皆在而不意具健五欲葬其母於渠祖單案相望之地渠不許則健五起訟自官摘奸落訟後渠子移葬其亡妻於健五所占之穴下仍卽呈訴于結城査官以不待官決任自入葬之說構報營門營門只憑邑報嚴囚督掘乞賜處分云矣敎以令道伯嚴飭山在官斯速決給俾無更訴之弊又啓言擊錚人中海美幼學韓錫朝則以爲其七代祖孝純位至三事不免爲凶徒藉賣身役於癸亥之前未得陳暴當初伸救尹善道而見忤兇黨請鞫筠闓等而亟除凶徒至於凶疏之封下庭請之出令初無一毫干預而官秩未復罪名未雪則心跡何由暴乞令復官爵事也今九月錫朝呼籲而特命勿施則又復煩瀆者誠極痛駭原情勿施自臣曺考律勘處忠州許澓則以爲其五代祖積不幸有子逆堅論以收坐則肅廟朝特下優批依皇朝嚴嵩例放歸田里爲敎此實出於欽恤之至意而層生之論格而不行及至復官之日又命賜祭而橫議復生恩命復收乞令更復官爵事也論以收坐宜有當律乍復旋收亦循公議則到今年久如是煩籲極甚猥越原情勿施自臣曺考律重勘晉州昌原密陽三漕倉居民蘇甘金等則以爲倉船守護專任居民漕運上納之利都歸沙格故渠等不勝偏苦乞依兩湖四倉例必以倉底民差出沙格之意呈備局關飭本道而本道亦以沙格之散在南北一幷除去使渠等擇差矣前道臣遞歸後舊沙工輩構誣渠等還爲見汰故二月呼籲蒙允矣營邑又以載發之臨時防報乞令使倉底居民差定沙格事也敢以四件外事屢次煩瀆極爲無嚴狀頭自臣曺考律勘處至於本事當初備局與本道旣已許施今春因渠呼籲又爲蒙允則到今營邑之防報事甚訝惑請依前決給之意分付道臣允之
정조 14년 · 강
命空表紙下送于使臣處從便改書謝恩表文
정조 14년 · 목
冬至兼謝恩正使金箕性副使閔台爀狀啓以爲本月初四日賜物謝恩表禮部咨進獻別奏別咨依例祗受後査對則謝恩表前面第四十二行下邊有一刀擦處長可寸餘廣亦二三分糊痕宛然刀擦處後面皺摺繭浮長廣比前面尤大第六十五行又有水滴痕正本之若是欠淨終涉未安一行欲於旬前渡江計料今此往還間又爲遲待雖極切悶有難仍爲齎去改書表文之下來若趁十一二日內則日字遲滯不過一兩日恭俟處分敎曰此狀啓下承文院稟處其時考覈承旨爲先査出捧現告表文卽爲改書星火下送趁十一日期於傳致使行無論旬前後從便前進而鳳凰城以外自當有順付之便少留遲待待表文下去祗受後趲程亦無不可此意回諭嚴飭撥路卽爲飛傳○承文院啓言冬至兼謝恩使狀啓有下承文院稟處之命矣表文欠淨有此馳啓臣於査對時以眼昏正本則雖未覽然主管者卽臣也不勝惶恐而正本字樣至小擦痕之廣至爲二三分殊涉可疑且表紙至厚以前面刀擦致令後面繭浮亦甚怪訝此或當初紙品有未盡處舒捲之際未免生痕而然乎請今日內使之改書卽行査對後別定齎表官趁十一日得扺灣府之意請分付允之敎曰行中齎去空表紙帶去寫字官畵員所以預備此等事近聞空表紙齎去自數年來無端廢却云此後嚴飭申復舊規雖以今番言之齎官帶去決難趁今十一二日空表紙付撥下送令使臣知悉以行中畵寫從便爲之事令政院下諭
정조 14년 · 강
特補吏曹判書李▣淸州牧使
정조 14년 · 목
政院以▣三違召啓敎以無端違牌此何道理更爲牌招牌去來勿爲呼望又敎以吏判事極爲未安爲先問啓○政院啓言問于吏曹判書李▣則以爲昨年注擬之際厚招譏評臺章堂疏次第迭發聲罪旣峻勘律亦重至今追思惶汗浹背從玆以往銓地一步便同鐵限召牌之下屢犯違傲惶懍震越云矣敎曰設有旣往之情勢豈必追提況出肅之後又復如是萬萬未安從重推考近日動駕之餘又以吏判去就侵夜酬應揆以分義寧容乃爾更爲牌招嚴飭開政又敎曰屢次申飭何如且以問啓事自在闕中若是違拒竝與牌去來而無皀白如許處義徒損事體吏曹判書李▣爲先從重推考各別嚴飭斯速開政牌去來卽爲知入因此深夜酬應而承宣等不能申飭當該坐直承旨亦爲推考○政院啓言吏曹判書李▣問啓批旨極爲嚴截而更鼓已深終不承牌仍又席稿待命於延英門外誠極未安請從重推考敎以擧措之顚倒姑無論今夜又以此事欲令徹宵酬應分義掃如矣旣無必遞之端則出肅而獨於開政如是者處義駭然矣到今更令申飭大關國綱吏曹判書李▣爲先遞差淸州牧使除授使之當日辭朝城門留門出送仍令卽刻登程時任牧使遞付京職